CELEX: 32019D1203
Language: sl
Date: 2019-07-12 00:00:00
Title: Izvedbeni sklep Komisije (EU) 2019/1203 z dne 12. julija 2019 o ugotovitvi, da začasna opustitev preferencialne carine ni primerna za uvoz banan s poreklom iz Gvatemale

15.7.2019   
               
               
                  SL
               
               
                  Uradni list Evropske unije
               
               
                  L 189/73
               
            
         IZVEDBENI SKLEP KOMISIJE (EU) 2019/1203
         z dne 12. julija 2019
         o ugotovitvi, da začasna opustitev preferencialne carine ni primerna za uvoz banan s poreklom iz Gvatemale
         EVROPSKA KOMISIJA JE –
         ob upoštevanju Pogodbe o Evropski uniji in Pogodbe o delovanju Evropske unije,
         ob upoštevanju Uredbe (EU) št. 20/2013 Evropskega parlamenta in Sveta z dne 15. januarja 2013 o izvajanju dvostranske zaščitne klavzule in stabilizacijskega mehanizma za banane iz Sporazuma o pridružitvi med Evropsko unijo in njenimi državami članicami na eni strani ter Srednjo Ameriko na drugi strani (1) in zlasti člena 15(2) Uredbe,
         ob upoštevanju naslednjega:
         
                     (1)
                  
                  
                     S Sporazumom o pridružitvi med Evropsko unijo in njenimi državami članicami na eni strani ter Srednjo Ameriko na drugi strani (2) (v nadaljnjem besedilu: Sporazum) je bil uveden stabilizacijski mehanizem za banane, ki se je v državah Srednje Amerike začel začasno uporabljati leta 2013, v Gvatemali pa 1. avgusta 2013.
                  
               
                     (2)
                  
                  
                     Stabilizacijski mehanizem za banane, ki se izvaja z Uredbo (EU) št. 20/2013, določa, da po tem, ko ena od zadevnih držav doseže opredeljen sprožitveni obseg uvoza svežih banan (tarifna številka 0803 90 10 kombinirane nomenklature Evropske unije z dne 1. januarja 2012), Komisija sprejme izvedbeni akt, s katerim začasno opusti preferencialno carino, ki se uporablja za uvoz svežih banan iz navedene države, ali določi, da takšna opustitev ni primerna.
                  
               
                     (3)
                  
                  
                     Uvoz svežih banan s poreklom iz Gvatemale v Unijo je 13. maja 2019 dosegel 78 133 ton in presegel opredeljen sprožitveni obseg uvoza v višini 72 500 ton, kakor je določen v Prilogi k Uredbi (EU) št. 20/2013.
                  
               
                     (4)
                  
                  
                     Komisija je v skladu s členom 15(3) Uredbe (EU) št. 20/2013 upoštevala vpliv zadevnega uvoza na razmere trga Unije za banane, da bi ugotovila, ali bi bilo treba preferencialno carino opustiti. Komisija je preučila vpliv zadevnega uvoza na raven cen v Uniji, razvoj uvoza iz drugih virov ter celotno stabilnost trga Unije za sveže banane.
                  
               
                     (5)
                  
                  
                     Ko je bil presežen opredeljen sprožitveni obseg uvoza za leto 2019, je uvoz svežih banan iz Gvatemale predstavljal 4,5 % uvoza svežih banan v Unijo, za katere je veljal stabilizacijski mehanizem za banane.
                  
               
                     (6)
                  
                  
                     Istočasno je uvoz iz velikih držav izvoznic, s katerimi je Unija prav tako sklenila sporazume o prosti trgovini, zlasti iz Kolumbije, Ekvadorja in Kostarike, znašal 26 %, 30 % oziroma 27 % njihovega opredeljenega sprožitvenega obsega uvoza. Doslej je bil zlasti uvoz iz Kostarike manjši kot v prejšnjih letih. „Neporabljene“ količine v okviru stabilizacijskega mehanizma v višini približno 4,5 milijona ton so bile znatno večje kot skupni uvoz iz Gvatemale, ki je znašal 78 133 ton.
                  
               
                     (7)
                  
                  
                     Uvozna cena svežih banan iz Gvatemale za prvo četrtletje leta 2019 je bila v povprečju 630 EUR/tono, kar je za 3,4 % manj od povprečne cene drugega uvoza svežih banan v Unijo v istem obdobju, ki je znašala 652 EUR/tono. V prvem četrtletju leta 2018 je bila povprečna uvozna cena banan iz Gvatemale za 21,7 % nižja od drugih cen.
                  
               
                     (8)
                  
                  
                     Čeprav je bila povprečna veleprodajna cena v višini 970 EUR/tono za banane katerega koli porekla v prvem četrtletju leta 2019 za 7,6 % nižja od ustrezne cene v prvem četrtletju leta 2018, tj. 970 EUR/tono v prvem četrtletju leta 2019 v primerjavi z 1 050 EUR/tono v prvem četrtletju leta 2018, je bila povprečna veleprodajna cena banan, proizvedenih v Uniji, v prvem četrtletju leta 2019 za 9,4 % višja kot v prvem četrtletju leta 2018, tj. 1 111 EUR/tono v prvem primeru v primerjavi z 1 007 EUR/tono v drugem primeru.
                  
               
                     (9)
                  
                  
                     Ker je uvoz banan iz Gvatemale majhen, ni vplival na tržno ceno banan v Uniji. Zato nič ne kaže, da bi bila stabilnost trga Unije ogrožena zaradi uvoza svežih banan iz Gvatemale, ki presega opredeljen letni sprožitveni obseg uvoza, ali da bi imel ta presežek kakršen koli pomemben vpliv na položaj proizvajalcev v Uniji.
                  
               
                     (10)
                  
                  
                     Aprila 2019 tudi ni bilo nobenih znakov tveganja za resno poslabšanje na trgu Unije ali resno poslabšanje gospodarskega položaja v najbolj oddaljenih regijah Unije.
                  
               
                     (11)
                  
                  
                     Začasna opustitev preferencialne carine za uvoz banan s poreklom iz Gvatemale se zato v tej fazi ne zdi primerna.
                  
               
                     (12)
                  
                  
                     Treba je opozoriti, da je uvoz iz Gvatemale v letu 2018 presegel opredeljen letni sprožitveni obseg uvoza 10. septembra in da je do konca navedenega leta dosegel raven 150 000 ton. Vendar je Komisija v svoji naknadni analizi ugotovila, da niti navedeni uvoz niti drugi uvoz iz držav, za katere se uporablja stabilizacijski mehanizem, nista povzročila motenj na trgu Unije.
                  
               
                     (13)
                  
                  
                     Glede na to, da je bil letni sprožitveni obseg presežen že maja 2019, in čeprav je skupni uvoz iz Gvatemale na trg Unije majhen, bo Komisija še naprej spremljala to področje in lahko sprejme ukrepe v poznejši fazi, če bo to potrebno.
                  
               
                     (14)
                  
                  
                     V skladu s členom 14(4) Uredbe (EU) št. 20/2013 bi moral ta sklep začeti veljati takoj –
                  
               SPREJELA NASLEDNJI SKLEP:
         
            Člen 1
            Začasna opustitev preferencialne carine za uvoz svežih banan, uvrščenih pod tarifno številko 0803 90 10 kombinirane nomenklature Evropske unije ter s poreklom iz Gvatemale, ni primerna.
         
         
            Člen 2
            Ta sklep začne veljati na dan objave v Uradnem listu Evropske unije.
         
         
            V Bruslju, 12. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 17, 19.1.2013, str. 13.
         
            (2)  Sporazum o pridružitvi med Evropsko unijo in njenimi državami članicami na eni strani ter Srednjo Ameriko na drugi strani (UL L 346, 15.12.2012, str. 3).